google/wiki40b huggingface dataset:
Kontradmirolas

Kontradmirolas – pirmasis admirolo laipsnis daugelyje valstybių, kai kuriose – antrasis admirolo laipsnis. Paprastai žemesnis už viceadmirolą.
Dažniausiai atitinka armijos generolą majorą, kai kuriose valstybėse atitinka brigados generolą.
Kontradmirolo laipsnis atsirado burlaivių taktikos laikais. Admirolai vadovaudami būdami laivų kolonos centre, viceadmirolai – būdami laivų kolonos priešakyje (avangarde), o kontradmirolai – gale (ariergarde). Tai atspindi ir angliškas termino counter admiral sinonimas angl. rear admiral (pažodžiui – 'užpakalinis admirolas').

Australija

Australijos Karališkasis karinis jūrų laivynas turi kontradmirolo (rear admiral) laipsnį.
Nuo XX a. 10-to dešimtmečio vidurio kontradmirolo antpetis turi dvi aštuonkampes žvaigždes išilgai antpečio, virš kurių sukryžiuoti abordažinis kardas ir lazda, o virš šių – šv. Edvardo karūna. Ties peties kraštu baltas užrašas AUSTRALIA.
Iki 1995 m. Australijos kontradmirolo antpetis buvo analogiškas D. Britanijos kontradmirolo antpečiui.

Lietuva

Lietuvos jūrų pajėgose yra trys admirolų laipsniai, iš jų antrasis yra kontradmirolas.

Pakistanas

Pakistano kariniame jūrų laivyne kontradmirolas yra 2 žvaigždžių admirolas. Jis yra vyresnis už komodorą ir jūrų kapitoną, bet jaunesnis už viceadmirolą.

Rusija ir TSRS

TSRS kontradmirolo laipsnis buvo įvestas 1940 m. gegužės 7 d.
Palangos uostas

Palangos uostas – buvęs uostas Lietuvoje, Palangoje.

Istorija

Iš karaliaus Zigmanto Vazos gavę teisę plėsti Palangos uostą, 1589 metais anglai pastatė tiltą į jūrą, įrengė akmeninį molą, pagilino jūros dugną laivybai vystyti. Tuo metu su užsienio šalimis vyko gyva prekyba manufaktūra, druska, metalu, ginklais, o iš Lietuvos buvo gabenami javai, medus, linai, kailiai. Klestėjo prekių mainai. Palangos uostas buvo konkurentas Rygos uostui, Liepojos ir kitiems Baltijos pakrantėse veikusiems uostams, nes prekės buvo parduodamos pigiau. XVII amžiuje jis konkuravo net su Ryga ir Klaipėda.
1701 metais švedai uostą užvertė akmenimis (Švedijos laivynas sunaikino Palangos ir Šventosios uostus). Pasakojama, kad Rygos ir Liepojos uostų savininkų prašymu.
Nuo 1705 metų uostas prekybai nebenaudotas.
XVII amžiuje dalis vakarinės miestelio dalies buvo užpustyta. Tuo metu smėliu dar labiau užneštas ir Palangos uostas.
XIX amžiuje Palangą kaip uostą bandė atgaivinti grafai Tiškevičiai, tačiau prieplaukos dugnas buvo jūros bangų užnešamas smėliu. Dėl to uostas nebetiko laivybai. Tiškevičiai pastatė ant jūros kranto vieną ilgą molą iš akmenų bei polių, o į jūrą nutiesė kelių šimtų metrų ilgio tiltą, kurio galas buvo užriestas į šiaurę, laivams sudarant saugesnę nuo bangų prieplauką. Tačiau uostui vieno molo nepakako, buvo reikalingi bent jau du, išmūryti iki reikiamos gilumos. Bangos užnešė prieplauką, ir laivininkystė buvo nutraukta. Nors uostas gyvavo neilgai. Į jį atplaukęs danų burlaivis nuskendo, o smiltys jį palaidojo. 1898 metais jo griaučių dalis kyšojo iš po smėlio šalia tilto.
Plaukimas laisvu stiliumi

Laisvas stilius yra plaukimo varžybų kategorija, apibrėžta FINA taisyklėmis, kuriose dalyvių plaukimo technika praktiškai neribojama. (Kitaip tariant, dalyviai turi laisvą pasirinkimą kas liečia plaukimo stilių.) Laisvo stiliaus plaukimo rungtyse praktiškai visuomet naudojamas  kraulio plaukimo stilius, nes šis plaukimo stilius laikomas greičiausiu. Dėl šios priežasties laisvas stilius yra kartais naudojamas kaip sinonimas plaukimui krauliu.

FINA taisyklės

Žemiau yra pateikiamos oficialių FINA taisyklių vertimas. Šios taisyklės taikomos oficialių plaukimo varžybų metu.
SW 5.1 Laisvas stilius reiškia, kad renginyje plaukikui leidžiama plaukti bet kuriuo stiliumi, išskyrus plaukiant  kompleksiniu būdu arba  kombinuotos estafetės metu, Laisvas stilius reiškia bet kokį stilių, išskyrus  plaukimą nugara,  krūtine ar  peteliške.
SW 5.2 Kuri nors plaukiko kūno dalis turi paliesti sieną kaskart baigiant plaukti atkarpą ir finišo metu.
SW 5.3 Kuri nors plaukiko kūno dalis turi skirti vandens paviršių visos rungties metu, išskyrus posūkių metu ir ne toliau kaip 15 metrų po starto ir po kiekvieno posūkio plaukikas gali būti visiškai paniręs po vandeniu. Iki to momento, galva turi praskirti vandens paviršių.
Jūrinis kirlikas

Išvaizda

Labai panašus į upinį kirliką, nuo kurio skiriasi oranžinėmis kojomis ir snapo pamatine dalimi, kuri oranžinė, o galas juodas. Be to yra didesni. Abiejų lyčių individai labai panašūs, bet patelės juodos juostelės galvos ir kaklo srityje ne tokios kontrastingos. Jauniklių snapas juodas, kojos tamsesnės, beveik visai neturi kontrastingos juodos spalvos galvos ir kaklo srityje.
Draugystė (laikraštis)

Draugystė – Vilniaus rajono laikraštis, leistas nuo 1949 m. spalio 2 d. iki 1991 m. rugsėjo 26 d. Vilniuje lietuvių, rusų ir lenkų kalbomis.

Istorija

Iki 1950 m. buvo Vilniaus apskrities laikraštis, 1950–1990 m. – LKP Vilniaus rajono komiteto ir LDT leidinys, nuo 1990 m. – Vilniaus rajono tarybos laikraštis.
1951–1961 m. leistas du kartus, vėliau – tris kartus, nuo 1990 m. – du kartus per savaitę. 1950 m. rugsėjo – 1963 m. balandžio mėn. ėjo tik rusų ir lenkų kalba. Iki 1962 m. vadinosi „Lenino keliu“. Tiražas 1950 m. lietuvių kalba – 500 egz., rusų kalba – 1000 egz., lenkų kalba – 3000 egz., 1987 m. lietuvių kalba – 1700 egz., rusų kalba – 5700 egz., lenkų kalba – 3400 egz., 1991 m. lietuvių kalba – 560 egz., rusų kalba – 3000 egz., lenkų kalba – 1700 egz. Nuo 1991 m. liepos 12 d. vietoj „Draugystės“ leistas laikraštis „Vilnia“.
Valonijos vyrų futbolo rinktinė

Valonijos vyrų futbolo rinktinė atstovauja Valonijai (vienai iš trijų Belgijos federalinių regionų). 2007 m. tapo laikinaNF-Board nare. Rinktinė nėra FIFA ar UEFA narė ir nesiekia pripažinimo, nes šių organizacijų sankcionuotose varžybose yra atstovaujami Belgijos vyrų futbolo rinktinės.
Liudvikas Liachovičius

Liudvikas Liachovičius (1811 m. gegužės 21 d. Vilniuje – 1880 m. gegužės 23 d. ten pat) – Lietuvos gydytojas chirurgas, medicinos daktaras.

Biografija

1835 m. baigė Vilniaus medicinos-chirurgijos akademiją. 1842 m. medicinos daktaras.
Dirbo Vilniaus karo ligoninėje, vėliau Žydų ligoninės vyr. chirurgas, Chirurgijos skyriaus vedėjas. 1847 m., praėjus vos 4 mėn. nuo eterio narkozės atradimo, ją pritaikė operuodamas Vilniuje. Eteriui įkvėpti naudojo savo sukonstruotą aparatą. Patobulino operacinį stalą, prietaisą atitaisyti išnirusį peties sąnarį. Aktyviai dalyvavo Vilniaus medicinos draugijos veikloje.
Virtuali darbo birža

Virtuali darbo birža yra virtuali įdarbinimo tarnyba, kuri atlieka tokį pat vaidmenį kaip ir tradicinės įdarbinimo tarnybos (darbo biržos), kurios taip pat registruoja bedarbius bei padeda jiems pateikti informaciją apie savo išsilavinimą, profesinį parengimą, turimas kompetencijas.

Lietuviškos virtualios darbo biržos

Visame pasaulyje virtualios darbo biržos pradėjo veikti dar nuo 1993 m., tuo tarpu Lietuvoje pirmoji lietuviškoji virtuali darbo birža internete pasirodė tik 2000 m.
Lietuviškųjų darbo biržų pradininkas buvo „Penkių kontinentų grupė“, kuri šios paslaugos dabar nebeteikia.
Vilniaus skaičiavimo mašinų gamykla

Vilniaus skaičiavimo mašinų gamykla – elektroninių skaičiavimo mašinų, jų išorinių įrenginių gamykla, veikusi Vilniuje nuo 1957 m. 1966 m. tapo gamybinio susivienijimo „SIGMA“ dalimi, sunyko po Lietuvos nepriklausomybės atkūrimo.

Istorija

1954 m. TSRS Ministrų Tarybos nutarimu buvo nuspręsta įkurti Vilniaus kasos aparatų gamyklą, kurios statyba prasidėjo 1956 m. Metų pabaigoje iškilo laikinas gamyklos kontoros pastatas, o pirmieji cechai – 1957 m. 1957 m. pasirodė pirmieji kasos aparatai, tačiau jau 1959 m. gamyklos profilis pasikeitė ir nuo tol vadinta Vilniaus skaičiavimo mašinų gamykla, įkurtas Skaičiavimo mašinų specialus konstravimo biuras (SM SKB), skirtas šiems įrenginiams kurti ir projektuoti. Tais pačiais metais pagaminta pirmoji išorinių 80 stulpelių perfokortų įrenginių serija: perforatorius PI 80-1, perfokortų skaitytuvas PS 80 ir reproduktorius PR 80-2. Kitais metais – analogiška 45 stulpelių perfokortų įrenginių (PI 45. PI 45U, PR 45) serija. Tais pačiais 1961 m. pradėta gaminti pirmoji ESM – Maskvoje sukurta EV80-3M (IBM 604 kopija). 1962 m. SKB sukūrė pirmąją lietuvišką ESM – elektroninį atsitiktinių procesų analizatorių EASP-S, kuris buvo gaminamas 1964–1967 m. 1963 m. sukurtas pirmas Lietuvoje antros kartos (tranzistorinis) kompiuteris EVP80-2 „Rūta“, kurio procesorius galėjo atlikti 2500 operacijų per sekundę.
1966 m. birželio 18 d. TSRS Aukščiausiosios Tarybos Prezidiumo įsaku Vilniaus skaičiavimo mašinų gamykla apdovanota Darbo raudonosios vėliavos ordinu. Tais pačiais metais įkurtas skaičiavimo technikos gamybinis susivienijimas „SIGMA“, kuris apjungė Vilniaus skaičiavimo mašinų gamyklą, Vilniaus elektros skaitiklių gamyklą, Pabradės skaičiavimo technikos gamyklą „Modulis“, Telšių skaičiavimo mašinų gamyklą, Tauragės skaičiavimo mašinų elementų gamyklą ir Panevėžio tiksliosios mechanikos gamyklą.
1968 m. sukurtas skaičiavimo kompleksas „Rūta-110“, kurio serijinė gamyba pradėta 1969 m. Šiam kompleksui SKB sukūrė originalų optinį ranka rašyto ir spausdinto teksto nuskaitymo įrenginį „Rūta-701“.
1970 m. balandžio 16 d. Lietuvos TSR Ministrų Tarybos nutarimu Vilniaus darbo raudonosios vėliavos ordino skaičiavimo mašinų gamyklai suteiktas Vladimiro Lenino vardas. Nuo to laiko gamyklos pilnas oficialus pavadinimas buvo Vilniaus darbo raudonosios vėliavos ordino Vladimiro Lenino skaičiavimo mašinų gamykla.
Aštunto dešimtmečio pradžioje pradėti kurti trečios kartos kompiuteriai (minikompiuteriai; tranzistorius ir lempas keičia integriniai grandynai). 1973 m. pasirodo skaičiavimo kompleksas M5000, 1975 m. – patobulintas M5010, 1978 m. – M5100.
1986 m. pradėtas gaminti amerikiečių kompanijos DEC minikompiuterio VAX-11/730 klonas SM1700, skirtas inžineriniams skaičiavimas ir CAD.
Gamykla, kartu su kitomis gamybinio susivienijimo gamyklomis, sunyko atkūrus Lietuvos nepriklausomybę.

Produktai

Dalis produkcijos, pvz., kai kurie perforatoriai ar magnetinių diskų atminties įrenginiai gaminti kitose susivienijimo „Sigma“ gamyklose: Telšių skaičiavimo mašinų gamykloje, Panevėžio tiksliosios mechanikos gamykloje.
Donskojus

Istorija

Nuo XVI a. minima Bobrikų vietovė, kurioje pradėjo kurtis dvaro sodyba. 1881–1883 m. pradėta rusvųjų anglių gavyba, o 1929 m. prie kasyklos sudaryta Donskojaus gyvenvietė. Nuo 1932 m. – miesto tipo gyvenvietė, nuo 1939 m. – miestas.
2005 m. prie Donskojaus prijungtas Severo Zadonsko miestas bei keletas miesto tipo gyvenviečių (Podlesnas, Rudnevas, Novougolnas, Komsomolskis, Šachtiorskis, Zadonjė).
Jasų apskritis

Geografija

Teritorija yra Moldavijos aukštumoje, plytinčioje tarp Pruto ir Sireto upių. Be jų, čia dar teka Žižija ir Bahlujus.
Optinis pincetas

Optinis pincetas – mokslinis instrumentas, kuris naudodamas stipriai sufokusuotą lazerio spindulį sukuria traukiančią arba stumiančią jėgą, taip laiko mikroskopinius objektus ir juos judina.
Optinis pincetas pirmą kartą buvo pademonstruotas „Bell Laboratories Inc“. (Murray Hill, Niu Džersio valstija) 1986 m.

Veikimas

Optiniai pincetai gali manipuliuoti nanometro matmenų ir mikrono dydžio dielektrinėmis dalelėmis juos veikdami labai mažomis jėgomis per fokusuotą lazerio spindulį. Šis spindulys yra siunčiamas per mikroskopo objektyvą. Siauriausias fokusuoto spindulio taškas yra vadinamas spindulio juosmeniu, kur yra labai didelis elektrinio lauko gradientas. Dielektrinės dalelės yra traukiamos išilgai šio gradiento, į sritį, kur yra stipriausias elektrinis laukas – spindulio centras. Lazerio šviesa taip pat veikia daleles išilgai sklidimo kryptimi.

Taikymas

Pastaruoju metu optiniai pincetai yra sėkmingai taikomi biologinėse sistemose.
Teismo ekspertizė

Teismo ekspertizė – baudžiamajai bylai svarbių klausimų, reikalaujančių specialių žinių, tyrimas ir sprendimas, atliekamas remiantis pateikta bylos medžiaga, pritaikant atitinkamos srities specialias žinias, laikantis procesinių reikalavimų.
Teismo ekspertizės išvadų vertinimas – tai tam tikras procesas, kai įrodymų vertinimo subjektai (teismas, prokuroras) visapusiškai, išsamiai, tiesiogiai analizuoja ekspertizės išvadą, vadovaudamasis materialiniais ir procesiniais įstatymais bei teisine sąmone, kurie suformuoja vertinimo subjekto vidinį įsitikinimą apie ekspertizės aktą kaip tam tikros bylos aplinkybės įrodymą, turintį reikšmę arba jos neturintį įrodinėjimo procese ir priimant nuosprendį.
Antanas Vireliūnas

Biografija

1910 m. baigė Panevėžio mokytojų seminariją, 1910–1914 m. mokytojavo Tverų mokykloje. Karo metu buvo mobilizuotas, Kaune pateko vokiečiams į nelaisvę, iš kurios pabėgo ir kurį laiką gyveno nelegaliai.
1918–1919 m. Saulės gimnazijos Kaune mokytojas. 1919–1921 m. dirbo Švietimo ministerijoje. Knygų leidimo komisijos steigėjas. 1923–1924 m. redagavo žurnalą „Švietimo darbas“. 1924 m. įsteigė (su kitais) knygų leidimo bendrovę „Sakalas“.
Nuo 1906 m. bendradarbiavo spaudoje, leidiniuose „Lietuvos ūkininkas“, „Mokykla“, „Mokytojas“, „Lietuva“, „Lietuvis“, „Švietimo darbas“, „Kosmos“, „Tauta ir žodis“ ir kt. Rašė mokyklų, auklėjimo, kalbos, lietuvių literatūros klausimais, nagrinėjo lietuvių kalbos terminijos dalykus.
Užrašė lietuvių liaudies šokių „Dobilėlis“ ir kitų tekstų, melodijų.
Išleido geografijos mokslo populiarinimo knygelių.
Kazys Vosylius

Biografija

Baigė 6 Marijampolės gimnazijos klases. Vilniuje mokėsi komercijos mokykloje, dirbo „Žaibo“ spaustuvėje. Bolševikams užėmus Vilnių, 1919 m. atvyko į Kauną ir stojo savanoriu į Lietuvos kariuomenės artilerijos pulką.
1920 m. gegužės 15 d. – 1922 m. liepos 4 d. Steigiamojo Seimo atstovas, išrinktas III (Raseinių) rinkimų apygardoje. Priklausė Lietuvos ūkininkų sąjungos frakcijai, įėjusiai į Lietuvos krikščionių demokratų partijos bloką.
1926–1929 m. studijavo fotografiją ir fototechniką Berlyne. 1930 m. emigravo į Pietų Ameriką, apsigyveno Brazilijoje, 10 m. dirbo Brazilijos Švietimo ministerijos Meno departamento fotografu.
1943 m. Čikagoje vykusios Tarptautinės Istorijos draugijos parodos V-osios vietos laimėtojas.
Degėsinė trapiabudė

Literatūra

Lietuvos grybų atlasas, Vincentas Urbonas, Kaunas, Lututė, 2007, ISBN 978-9955-692-59-1, 234 psl.
Dunotingas

Istorija

Dunotingo karalystė atsirado 525 metais, kai Peninų karalius Pabo, išeidamas į vienuolyną, valstybę padalino savo dviems sūnums, Dinodui ir Saului. Dinodas gavo Dunotingą, o Saulas Piko karalystę, jų pietinę dalį.
595 metais Dunotingas buvo užgrobtas anglosaksų Bernicijos karalystės.
Aivaras Balžekas

Biografija

A. Balžekas buvo Lietuvos Daviso Taurės komandos narys, o aukščiausią ATP reitingą 926 vietoje pasiekė 2002 m. 2005 m. A. Balžekas buvo 11-tas tarp JAV universiteto studentų tenisininkų.
2005 m. spalio 8 d. A. Balžekas buvo paguldytas į Floridos ligoninę, kuomet jam ir jo draugui stumiant automobilį kelyje į juos rėžėsi kitas automobilis. Po dviejų dienų praleistų ligoninėje lietuvis mirė.
Europos uždarų patalpų lengvosios atletikos čempionatas

Europos uždarų patalpų lengvosios atletikos čempionatas – kas dvejus metus EAA rengiamas žiemos sezono lengvosios atletikos čempionatas. kuriam dalyvauja atstovai iš 50 Europos šalių ir teritorijų. Lietuva čempionate istorijoje yra iškovojusi vieną medalį (Austra Skujytė 2011 m.).
Kobato

Siužetas

Kobato – jautri ir saldi, bet labai naivi mergina. Jos „misija“ yra pripildyti paslaptingą butelį skausmu esančiu žmonių širdyse. Tarp tų širdžių, kurias ji išgydis bus ir vaikinas kuriam ji dirbs ir atneš laimę… tačiau jai uždrausta jį pamilti.
Taneritas

Taneritas (angl. tannerite, pagal išradėjo pavardę Daniel Jeremy Tanner) – binarinė sprogstamoji medžiaga, naudojama daugiausia taikiniams šaudymo treniruotėse. Taneritas atsparus tokiems silpnesniems dirgikliams kaip plaktuko smūgis ar numetimas. Tiekiamas kaip dveji milteliai, kuriuos reikia sumaišyti prieš vartojimą.

Panaudojimas

Nesumaišyti tanerito komponentai nesprogsta, todėl juos pardavinėti be licencijos daug kur legalu. Sumaišyti komponentai tampa sprogstamąja medžiaga.

Jau sumaišyti komponentai yra sprogstamoji medžiaga, kurią pervežant viešais keliais reikia laikytis specialių saugumo priemonių (specialiai pažymėti automobiliai, saugios pakuotės, specialus draudimas ir kt.). Sumaišytus komponentus draudžiama ir laikyti tam neskirtose vietose.

Tanerito taikiniai

Taneritą naudoja šaunamųjų ginklų demonstracijose, varžybose ir panašiuose renginiuose. Paprastai šaudant šautuvu girdėti tik šūvio garsas, o kulkos pataikymas į taikinį girdimas silpnai. Taikinys su taneritu duoda kinematografišką efektą – sprogimą. Sprogstant taneritui susidaro vandens garų debesis.
Tanerito taikiniai patogūs šaudant iš didelio nuotolio, nes nereikia eiti prie taikinio tikrinti ar pataikyta. Kulkai pataikius sprogimas ir yra ženklas, kad šūvis buvo sėkminmgas.
Gamintojas rekomenduoja naudoti 230 g (pusės svaro) užtaisus, kurie detonuoja nuo galingos kulkos pataikymo. Pistoleto ar mažo kalibro šoninio dūžio šovinių kulkos tanerito nesužadina, ir šis nesprogsta.

Kitoks panaudojimas

Taneritas dažnai pardavinėjamas kaip suformuoti kumuliaciniai užtaisai lavinų valdymui, taip pat policijos reikalams.

Taneritas naujienose

2008 m. sausio 14 d. Red Wing mieste (Minesota) buvo apkaltintas susprogdinęs ~45 kg tanerito, padėto savivarčio kėbule. Sprogimas buvo sukeltas .50 kalibro šautuvo kulka iš maždaug 270 m nuotolio. Sprogimas buvo pajustas Prairie Island atominėje elektrinėje (Prairie Island Nuclear Power Plant).
Brian Wesley Childs buvo suimtas už sukeltą grėsmę žmonių gyvybėms bei nuosavybės naikinimą sprogmenimis ar padegamosiomis medžiagomis.
Svogūnas (organas)

Svogūnas - trumpas, vertikalus sustorėjęs požeminis stiebas, kurio ūglio ašis itin sutrumpėjusi. Ant jo išauga mėsingi žvynai, sudaryti iš pakitusio lapo pagrindo arba apatinių lapų.
Pumpurus apsupusiuose sultinguose lapuose kaupiamos maisto medžiagos. Paviršiuje yra kelių sluoksnių odelė - lukštas.
Kauno Banga

Kauno „Banga“ – regbio klubas iš Kauno, egzistavęs 1961–1970 m.

Istorija

Komandą 1961 m. įkūrė Kauno radijo gamykla. 1962 m. „Banga“ dalyvavo Kauno miesto čempionate, kur užėmė antrąją vietą. 1963–1970 m. klubas rungtyniavo Lietuvos regbio čempionate ir 2 kartus tapo varžybų nugalėtoju. „Banga“ taip pat 3 kartus žaidė Lietuvos regbio taurės turnyro finale.
Po nesėkmingo 1970 m. čempionato (užimta paskutinė vieta) gamykla atsisakė finansuoti komandą, todėl „Banga“ buvo išformuota.
Siewca prawdy

Siewca prawdy (Tiesos sėjėjas) – Eišiškių parapijos laikraštis, ėjęs 1994–1997 m. Eišiškėse lenkų kalba.

Istorija

Ėjo dukart per mėnesį. Tiražas 500–2000 egz. Redaktorius kunigas Vojcechas Gurlickis.  Leidimas nutrūko iškėlus V. Gurlickį į kitą parapiją.
Vilniaus Šv. Aleksandro Neviškio koplyčia

Istorija

Koplyčia pradėta statyti 1863 m. spalio 22 d. dalyvaujant Vilniaus generalgubernatoriui Michailui Muravjovui. Projekto autorius buvo Imperatoriškosios menų akademijos profesorius Aleksandras Rezanovas. Koplyčios statybai aukojo įvairios Šiaurės vakarų krašto miestų bendruomenės, vadovavo Vilniaus architektas Nikolajus Čiaginas. Pašventinta 1865 m. rugpjūčio 30 d.
Šalia koplyčios jos priežiūrai buvo pastatytas sargo namelis. Kasmet rugpjūčio 29 d. koplyčioje buvo organizuojamos iškilmingos pamaldos žuvusių kareivių atminimui.
1904 m. kovo 3 d. buvo pasikėsinta koplyčią susprogdinti. Incidento metu apgadintos durys, interjero detalės, išmušti langų stiklai. Ikonos išliko nepažeistos. Koplyčia restauruota už surinktas aukas.
1918 m. koplyčią sugriovė revoliucinių nuotaikų apimti darbininkai, kitais duomenimis, ji buvo išardyta užplūdusių bolševikų 1919 m. Šešios didelės ikonos, nutapytos ant cinkuotų lentų, taip pat langų rėmuose buvusios ikonos buvo pervežtos į Mikniškių cerkvę (dab. Šalčininkų rajonas).
1928 m. buvo pašalinti koplyčios pamatų likučiai. Šioje vietoje pastatytas baseinas būsimam fontanui, kuris taip ir nebuvo paleistas. Po Antrojo pasaulinio karo 1945 m. šioje vietoje buvo palaidotas tarybinis generolas Ivanas Černiachovskis. Ant jo kapo 1950 m. pastatytas skulpt. Nikolajaus Tomskio sukurtas paminklas (demontuotas 1993 m.).

Architektūra

Koplyčia neobizantinė, aštuonkampės formos su tokiu pačiu kūgišku kupolu. Statinys buvo pakylėtas ant raudono suomiško granito aikštelės, apsuptos cementinių baliustradų. Kupolą dengė paauksuoti vario lakštai, viršūnę vainikavo paauksuotas kupoliukas su kryžiumi. Špilio plokštuma buvo iškalta paauksuotomis ir pasidabruotomis, paeiliui besikeičiančiomis šaškėmis.
Koplyčios cokolis sumontuotas iš vientiso vietinio granito luito ir nupoliruotas. Visose sienų plokštumose įrengtos nišos, dengiamos arkų ant cementinių kolonų. Nišų gilumoje buvo įtaisytos 3x1,5 m balto marmuro plokštės su iškaltomis 417 karininkų ir kareivių, žuvusių 1863 m. sukilime, pavardėmis.
Antrąjį koplyčios aukštą puošė nedidelės kolonos, tarp kurių buvo įsiterpę langai ir emaliuotos ikonos, nutapytos dažais ant Vezuvijaus vulkano sukietėjusios lavos plokščių. Stogo pakraščius puošė pusiau apskriti įgilinimai su įstatytomis terakotos detalėmis.
Į koplyčią vedė ažūrinės bronzinės durys. Virš įėjimo kabojo balto marmuro bareljefas, vaizduojantis angelų apsuptą Dievo motiną su kūdikėliu.
Koplyčios vidus buvo dekoruotas vaškiniais dažais, sekant viduramžių graikų bažnyčių pavyzdžiu. Grindys išklotos Georgijaus spalvų marmuro plytelėmis – baltomis, juodomis ir gelsvomis. Sienos ir karnizai, ištapyti vašku, priminė aukso ir sidabro mozaiką. Langų stiklai buvo vientisi, raštuoti.
Žemutiniame koplyčios aukšte buvo septynios didelių matmenų ikonos (beveik iki lubų), nutapytos Peterburgo dailininko akademiko V. V. Vasiljevo. Jas apšvietė paauksuotos bronzos šviestuvai, savo formomis panašūs į senovės cerkves ir bokštus.
Afiša (grupė)

Pripažinimas

Jono Takarevičiaus gimtajame mieste Ukmergėje jo muzikinis palikimas ir nuopelnai Ukmergės muzikinei kultūrai itin vertinami.
2010 m. kovo 26 d. Ukmergės kultūros centre jaunimo muzikos klubo „Rockmergė“ iniciatyva surengtas koncertas, pavadinimu „Jono „Lietaus“ Takarevičiaus atidėtas gimtadienis“, kuriame Ukmergės miesto muzikos grupės ir atlikėjai Requiem, Weekends, Golden Parazyth, Bjelle, Cobi, Soda Pop, Cool Gardens, The Nominals ir kiti perdainavo daugelį grupės dainų. Koncertas, šį kartą pavadintas „Aš būčiu čia“, vėl surengtas 2011 m. kovo 18 d., Ukmergėje. Sutraukusiame pilną žiūrovų salę ir tiesiogiai transliuotame internetu teatralizuotame koncerte „Afišos“ kūrinius ir Jono Takarevičiaus kūrinius atliko Ukmergiškiai atlikėjai Vigintas Zmejauskas, Živilė Rastauskaitė, Bjelle ir PERU su choru ir kiti. Atlikėjams akomponavo styginių, mušamųjų, akordeono, fortepijono ir trijų gitarų orkestras. Buvo atlikti populiariausi grupės kūriniai – „Svetimi“, „20-as pavasaris“, „Apie ką tau papasakot“, „Amžinybės dėsniai“, „Liūdesio kambary“, „Plauki mano upe“, „Mūsų žiema“, „Aš būsiu čia“.

Kūriniai

Dainą „Svetimi“ 1998 m. perdainavo debiutuojanti grupė „Mango“. Perdainuota daina susilaukė didelio populiarumo ir pasiekė pirmąsias Lietuvos radijo stočių topų vietas. Iš visų grupės dainų šis kūrinys labiausiai mėgstamas klausytojų bei pačių grupės narių.
Dainą „Aš būsiu čia“ 2007 m. perdainavo grupė „Natas“. 2010 m. šią dainą atlikę talentų realybės šou „Lietuvos talentai“ dalyviai „Bjelle ir PERU“ nugalėjo pusfinalyje ir pateko į didįjį finalą.
Dumjatas

Istorija

Senovės Egipto laikais miestas buvo žinomas kaip Tamiatas. Vėliau graikams įkūrus Aleksandriją, šio miesto reikšmė sumenko. Arabų laikais Dumjatas tapo vienu svarbiausių uostų, todėl buvo ne kartą puolamas bizantiečių (pvz., 853 m.). 1169 m. Dumjatą nesėkmingai bandė užimti jungtinė Bizantijos-Jeruzalės karalystės armija. 1219 m. šį strateginį uostamiestį užėmė prancūzų kryžininkai. Iš čia jie bandė užimti Egiptą, bet buvo sutriuškinti. 1249 m. trumpam buvo užimtas Liudviko IX armijos.
Valentinas Brandišauskas

Biografija

1986 m. baigė Vilniaus universitetą. 1993–1995 m. dirbo Lietuvos archyvų sistemoje. 1995 m. humanitarinių mokslų daktaras.  Nuo 1995 m. dirba Lietuvos gyventojų genocido ir rezistencijos tyrimo centre; nuo 1997 m. koordinuoja programą „Pirmoji sovietinė ir nacių okupacija“. Tiria 1941 m. Birželio sukilimą prieš sovietinius okupantus, 1940–1941 m. sovietinės okupacijos, holokausto Lietuvoje problemas.